****

**Iskolából hazafelé, avagy bűnmegelőzési tanácsok szülőknek és gyereknek:**

Őszi és téli időszakban korábban sötétedik. A sötétedés beálltával szubjektív biztonságérzetünk is csökkenhet, de a lehetséges és valós veszélyforrások száma is emelkedik. Ezekben a hónapokban is előfordulhat – főleg, ha gyermek külön órákra vagy edzésre is jár - hogy gyermekének sötétben is egyedül kell hazamennie. A tavaszi, nyári világosság idején oly biztonságosnak tűnő útszakaszok is félelmetessé, veszélyessé válhatnak. Fontos megemlíteni azonban, hogy alsós gyermekét (10-11 éves kor alatt) lehetőség szerint ne hagyja egyedül hazamenni (szülő, nagyobb testvér, szomszéd kísérje haza). Felsős gyermek természetesen, az alapvető szabályok ismeretében, már közlekedhet egyedül.

**Ezért érdemes átbeszélni gyermekével, hogy mit tehet saját biztonságáért, ha egyedül kell közlekednie:**

* Gondosan és közösen tervezzék meg a hazafelé tartó utat, beszéljék át a veszélyes pontokat, útszakaszokat;
* Elindulás előtt a gyermek, még az iskolában, telefonon vegye fel a kapcsolatot a szülőkkel, nagyszülőkkel, hogy tudják mérlegelni a lehetséges hazaérkezés időpontját;
* Annak tényét, hogy a gyermek egyedül közlekedhet, minden esetben tudja az osztályfőnök;
* A gyermek mobiltelefonját, okos eszközeit, egyéb értéktárgyait rejtve hordja, ne viselje jól látható helyen;
* Útközben ne telefonáljon, ne használjon fül- és fejhallgatót, mert ezek az eszközök felhívhatják a figyelmet az értékekre, másrészt az eszközök használata révén elkalandozhat a gyermek figyelme, elveszítheti a környezetkontrollt;
* A gyermek akár gyér, akár forgalmas útszakaszon, kizárólag jól belátható, lehetőség szerint kivilágított és kijelölt gyalogosátkelőhelyen keljen át az úttesten;
* Kijelölt gyalogos átkelőhelynél, festett útburkolatnál, jelzőlámpával irányított útszakaszon is csak akkor kelljen át a gyermek az úttesten, ha meggyőződött arról, hogy az autós, motoros megállt, és megadja az elsőbbséget (a gyalogos átkelőhely nem minden esetben nyújt alapvető biztonságot);
* Véletlenül se rohanjon át nem belátható kanyarban, több sávos úton, vagy nem kijelölt helyen;
* Ha nincs kialakított gyalogosátkelőhely, a gyermek használja a felüljárót, vagy aluljárószakaszt;
* Sötétben, párás, esős időben nehezítettek a látási viszonyok, erre ügyeljen a gyermek autóút mentén;
* Érdemes fényvisszaverő pántot hordani (kerékpár esetében kötelező, a jól láthatóság érdekében a kerékpár kivilágítása mellett), sötétebb szakaszokon fel kell venni a láthatósági mellényt;
* Érdemes elgondolkodni a gyermeke okoseszközén beállított *google-fiókhoz* kapcsolható szülői felügyeleti program, applikáció beszerzésén, mely lehetővé teszi a telefon távoli csörgetését, valamint az eszköz tartózkodási helyének ellenőrzését (internet alapon így nyomon követheti *google maps-on* keresztül gyermeke mozgását);
* A Hazakísérő-telefonszolgáltatások csábítónak tűnhetnek, de legyen szkeptikus az alkalmazásukkal szemben (elvonja a figyelmet, hamis biztonságérzetet nyújt);
* A gyermek kerülje a nem átlátható, kivilágítatlan helyeket, utcaszakaszokat, parkokat;
* Lehetőség szerint olyan útvonalat válasszon, ahol rendezettek a körülmények, többen tartózkodnak, és megvalósulhat a közösségi kontroll és természetes felügyelet (forgalmasabb helyeken csökken az áldozattá válás esélye, hisz a bűnelkövető is mérlegel, kockázatot értékel);
* Ismert útszakaszon több az ismerős, a hangos köszönések biztonságérzetet nyújtanak;
* Ha megoldható, több társával együtt menjen hazafelé az iskolából, olyan gyerekekkel, akik közel laknak egymáshoz;
* Tömegben, tömegközlekedési eszközön figyeljen a gyermek értékeire, vigyázzon táskájára (vegye le és tartsa maga elé), és figyelje környezetét;
* Ha van rá mód, a gyermek kerülje a sötét, gyér megvilágítással rendelkező, elnéptelenedett parkokat, aluljárókat;
* Legyen körültekintő kapualjaknál, kiszögelléseknél, beugróknál séta közben, figyeljen környezetére;
* A gyermek néha változtasson az útvonalon bűnmegelőzési célzattal;
* A gyermek tudja, ha veszélybe vagy bajba kerül kihez fordulhat, kit értesíthet, mit kell elmondania, vegye észre, ha követik, és erre dolgozzanak ki közös reakciót/stratégiát (például forgalmas helyre, boltba, üzletbe megy, szól felnőttnek, kér telefonon segítséget);
* Idegen személlyel ne álljon szóba, persze ne legyen udvariatlan, de legyen mindig óvatos (ha kocsiból szólnak ki a gyermeknek, inkább tegyen úgy mintha nem hallaná, és menjen forgalmas helyre, vagy változtasson az útvonalon);
* A gyermek telefonjában a szülő, nagykorú hozzátartozó és központi segélyhívó (112) száma gyorsbillentyűhöz legyen kapcsolva;
* A telefon névjegyzékében a legfontosabb telefonszámok elé írjon A betűt, a gyorsabb hívás érdekében;
* Alakítson ki gyermekével veszély jelzésére egy kódnyelvet, jelrendszert;
* Önvédelmi boltokban kapható hangos, magas frekvenciával dolgozó személyvédelmi riasztó, mely alapvető védelmet nyújthat, felhívhatja a környezetét figyelmét a gyermekre, könnyen elrejthető, bárhova rögzíthető, akár értéktárgyhoz is kapcsolható;
* Ismerje fel a gyanús csoportosulásokat, ha ilyet tapasztal a gyermek, változtasson útvonalán.

**S ne feledjék, saját biztonságunkért, elsődlegesen saját magunk vagyunk felelősek!**

***Ha mégis megtörténne a baj, hívjanak segítséget, értesítsék a Rendőrséget a 112 segélyhívó számon!***